CELEX: 62010TN0036
Language: el
Date: 2010-02-01 00:00:00
Title: Υπόθεση T-36/10: Προσφυγή της 1ης Φεβρουαρίου 2010 — Internationaler Hilfsfonds κατά Επιτροπής

17.4.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 100/48
            
         Προσφυγή της 1ης Φεβρουαρίου 2010 — Internationaler Hilfsfonds κατά Επιτροπής
   (Υπόθεση T-36/10)
   2010/C 100/73
   Γλώσσα διαδικασίας: η γερμανική
   
      Διάδικοι
   
   
      Προσφεύγουσα: Internationaler Hilfsfonds e.V. (Rosbach, Γερμανία) (εκπρόσωπος: H. Kaltenecker, δικηγόρος)
   
      Καθής: Ευρωπαϊκή Επιτροπή
   
      Αιτήματα της προσφεύγουσας
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει τις από 9 Οκτωβρίου 2009 και 1 Δεκεμβρίου 2009 αποφάσεις της Επιτροπής, στο μέτρο που δεν τις επιτράπηκε, με τις αποφάσεις αυτές, η πρόσβαση στα έγγραφα που δεν δημοσιοποιήθηκαν, και
            
         
               —
            
            
               να καταδικάσει την καθής στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Η προσφεύγουσα βάλλει τόσο κατά της αποφάσεως της Επιτροπής της 9ης Οκτωβρίου 2009, με την οποία απορρίφθηκε εν μέρει η αίτησή της να της επιτραπεί η πρόσβαση στα έγγραφα του σχετικού με τη σύμβαση LIEN 97-2011 φακέλου που δεν είχαν δημοσιοποιηθεί, όσο και κατά του από 1 Δεκεμβρίου 2009 εγγράφου της Επιτροπής, με το οποίο ενημερώθηκε ότι δεν ήταν δυνατή η εμπρόθεσμη έκδοση αποφάσεως επί της δεύτερης αιτήσεώς της για παροχή προσβάσεως στον φάκελο της συμβάσεως LIEN 97-2011.
   Προς στήριξη της προσφυγής της ισχυρίζεται κατ' ουσίαν ότι η Επιτροπή δεν μπορούσε να στηριχθεί στις εξαιρέσεις που προβλέπουν τα άρθρα 3 και 4 του κανονισμού (ΕΚ) 1049/2001 (1) για να απορρίψει την αίτησή της να της επιτραπεί η πρόσβαση στα επίμαχα έγγραφα. Συναφώς, η προσφεύγουσα υποστηρίζει επίσης ότι υπάρχει υπέρτερο δημόσιο συμφέρον για τη δημοσιοποίηση των εγγράφων αυτών.
   
      (1)  Κανονισμός (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ L 145, σ. 43).